মাছ, মাংস, ডিম, দুধ সহ শাকসবজিতে ভেজালের নমুনা আগেই জানা গিয়েছিল। এবার ব্যবসায়ীদের কুনজরে ধনেও। বাঙালির প্রতিদিনের বিভিন্ন পদের রসনা বাড়াতে ধনে পাতার ব্যবহার অব্যর্থ একটি উপায়। পৌষ্টিক তন্ত্রের বহু রোগের ক্ষেত্রেও ধনে ব্যবহার করা হয়ে থাকে।

এই বিষয়ে অন্যান্য খবর

এত বড় ডিম কি সাধারণ মুরগিই পেড়েছে! কী এর রহস্য
শুধু সাদা অংশ নয়, ডিমের কুসুমেও ক্ষতি নেই, জানাচ্ছে গবেষণা


সেই ধনেই এবার ভেজালের কবলে। ভেজাল ধনের কারবারই এবার ধরা পড়ল নদিয়ার নাকাশিপাড়া থানার নিচুবাজার পাড়ায়। সেখানেই রমরমিয়ে চলছে ভেজাল ধনের কারবার। রীতিমতো কারখানা খুলে সালফার সহ বহু ক্ষতিকারক রাসায়নিক মেশানো হচ্ছে।
নদিয়ায় নাকাশিপাড়ায় দীর্ঘদিন ধরেই চলছে এই ভেজালের ব্যবসা। কীভাবে বানানো হয় এই ভেজাল ধনে?
জানা যাচ্ছে, বাজার থেকে নষ্ট, পোকা ধরা, বাতিল ধনে খুব সামান্য দামে কিনে ঝাড়াই বাছাই করে করে প্রথমে বস্তায় পুরে রাখা হচ্ছে। তারপরে হাওয়া ঢোকে না এমন বন্ধ ঘরে সালফার ও রাসায়নিক পদার্থ আগুনে জ্বালিয়ে দিয়ে রাখা হয় ধনে।
প্রায় ২৪ ঘণ্টা পরে সেই ঝাড়াই বাছাই করা পরিত্যক্ত ধনে রীতিমতো সুগন্ধী ছড়িয়ে ‘আত্মপ্রকাশ’ করে। সুগন্ধী ভেজাল ধনেই এর পরে চড়া দামে বাজারে বিক্রি করা হত। শুধু এই রাজ্যেই নয়, পার্শ্ববর্তী রাজ্যেও নিয়ে যাওয়া হচ্ছে সেই রাসয়নিক মিশ্রিত ধনে। এমনই এক ধনের ব্যবসায়ীর সন্ধান পাওয়ার পরে নাকাশিপাড়ার পুলিশ ও এনফোর্সমেন্ট ডিপার্টমেন্টের আধিকারিকরা ঘটনাস্থলে হানা দেন। তবে কুচক্রীরা আগেভাগেই পুলিশ আসার খবর পেয়ে আপাতত পলাতক।
এই কারখানা থেকে ৫৫০ বস্তা ভেজাল ধনের বস্তা উদ্ধার হয়েছে। সালফার সহ আরও রাসায়নিক দ্রব্যও উদ্ধার করা হয়েছে সংশ্লিষ্ট এলাকা থেকে। যাঁরা এই কারবারের সঙ্গে যুক্ত তাঁদের খোঁজে পার্শ্ববর্তী এলাকায় চিরুণী তল্লাশি চলছে।
এই রাসায়নিক মেশানো ভেজাল ধনেতে রয়েছে মারাত্মক বিপদ! কী ধরণের? চিকিৎসকরা বলছেন, এমন ধনে রান্নায় ব্যবহার করলে শরীরে ক্যানসার তো বটেই বহু দুরারোগ্য রোগে আক্রান্ত হতে পারে কেউ। গর্ভবর্তী মহিলাদের জন্য এই ধনে-ব্যবহার ভীষণ ক্ষতিকারক। সবমিলিয়ে ধনে পাতার এই কু-কারবার রাজ্যের কোথায় কোথায় চলত, সেটাই আপাতত খতিয়ে দেখছেন তদন্তকারীরা।